# Espurnes Barroques

Espurnes Barroques és un festival de música barroca que se celebra anualment a la Catalunya Central, principalment en petits municipis amb un ric patrimoni arquitectònic d'aquest període. Fundat l'any 2018, el festival té com a objectiu posar en valor el llegat barroc de la regió mitjançant concerts i activitats culturals en espais històrics.

## Història

Espurnes Barroques va néixer amb motiu del vintè aniversari dels grans incendis forestals de 1998 que van afectar la Catalunya Central. El festival té com a seu principal el Santuari del Miracle, conegut pel seu retaule barroc, un dels més destacats de Catalunya. Des de la seva creació, el festival ha crescut en projecció i nombre d'esdeveniments.
La Fundació Espurnes Barroques està inscrita al Registre de Fundacions de la Generalitat de Catalunya amb el número 3248.

## Característiques

El festival es desenvolupa durant quatre caps de setmana entre els mesos de maig i juny. La seva programació combina música barroca amb activitats complementàries com tastos gastronòmics inspirats en el període històric, conferències i tallers. La majoria dels concerts són produccions pròpies i es duen a terme en esglésies i espais monumentals de la regió.
L'esdeveniment té una clara vocació de difusió del patrimoni barroc i la seva interacció amb el territori. A més, impulsa un programa educatiu i social que aprofita la presència d’artistes per oferir activitats formatives. El festival aposta per una experiència immersiva que combina música, patrimoni i gastronomia.

## Edicions del festival

* 2024: Lema: Goig/dolor/glòria: Diferents escenaris a 23 municipis de la Catalunya Central. Aquests pertanyen a 6 comarques, ja que al Solsonès, Bages, Anoia i Segarra de cada edició, s’hi incorporen la Noguera i el Berguedà. Actuacions de Lina Tur, Rinaldo Alessandrini, Núria Rial, Alexandra Nowakowski (al costat de l’Orquestra del Miracle)
* 2023: Lema: Natura en dansa: Del 12 de maig a l’11 de juny, 17 concerts en diversos escenaris, presentació de l'Orquestra del Miracle .
* 2022: Lema: Llum barroca: 22 actuacions en diferents escenaris, entre elles Jordi Savall (Manresa)
* 2021. Lema: Passió Barroca: 16 concerts a 15 municipis del Bages, Solsonès, Segarra i Anoia
* 2020. Lema: Contactes que curen: 9 concerts, 2 conferències, 1 taula rodona, 1 caminada i diverses accions socials i educatives.
* 2019: Lema: Amb veu de dona: 17 actuacions en 10 poblacions de 4 comarques: Segarra (Cervera i Estaràs); Anoia (Pujalt); Solsonès (Riner, Solsona, Pinós, la Molsosa); i Bages (Sant Mateu, Súria i Manresa).
* 2018: Lema: Espurnes Barroques : 13 concerts, 7 refrigeris barrocs, 6 àpats històrics, 3 tallers, 2 conferències-diàleg i visites als espais barrocs que es poden trobar a 9 municipis de la Catalunya Central.

## Referències

* 1 2 «La setena edició del Festival Espurnes Barroques recorrerà 23 municipis de la Catalunya Central». Generalitat de Catalunya. [Consulta: 15 febrer 2025].
* ↑ «Portal de transparència». Espurnes Barroques.cat. [Consulta: 15 febrer 2025].
* 1 2 3 «Tastar la llum, tastar la música». Nuvol.com. [Consulta: 15 febrer 2025].
* ↑ «Natura en dansa (Edició 2023)». Espurnes Barroques.cat. [Consulta: 17 febrer 2025].
* ↑ «Jordi Savall inaugurarà l'esclat musical al País Barroc». Ara.cat. [Consulta: 17 febrer 2025].
* ↑ «la incombustible passió del festival espurnes barroques». Nuvol.com. [Consulta: 17 febrer 2025].
* ↑ «Espurnes Barroques». Ajuntament de Manresa. [Consulta: 18 febrer 2025].
* ↑ ««Espurnes barroques»: Les dones tenen veu davant dels altars barrocs». Regió7.com. [Consulta: 18 febrer 2025].
* ↑ «El Festival Espurnes Barroques es presenta a Manresa». Manresa.cat. [Consulta: 18 febrer 2025].

## Enllaços externs

* Espurnes Barroques - Lloc web oficial